CELEX: 32010L0034
Language: lv
Date: 2010-05-31 00:00:00
Title: Komisijas Direktīva 2010/34/ES ( 2010. gada 31. maijs), ar ko groza Padomes Direktīvas 91/414/EEK I pielikumu attiecībā uz darbīgās vielas penkonazola plašāku izmantojumu  (Dokuments attiecas uz EEZ)

1.6.2010   
            
            
               LV
            
            
               Eiropas Savienības Oficiālais Vēstnesis
            
            
               L 134/73
            
         KOMISIJAS DIREKTĪVA 2010/34/ES
   (2010. gada 31. maijs),
   ar ko groza Padomes Direktīvas 91/414/EEK I pielikumu attiecībā uz darbīgās vielas penkonazola plašāku izmantojumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:
   
               (1)
            
            
               Penkonazols kā darbīgā viela ar Komisijas Direktīvu 2009/77/EK (2) tika iekļauts Direktīvas 91/414/EEK I pielikumā, īpaši nosakot, ka dalībvalstis drīkst atļaut to izmantot tikai siltumnīcās un ka pieteikuma iesniedzējam līdz 2011. gada 31. decembrim jāiesniedz papildu informācija par augsnes metabolīta U1 apriti un uzvedību.
            
         
               (2)
            
            
               Pieteikuma iesniedzējs 2009. gada 6. maijā iesniedza prasīto informāciju Vācijai, kura ar Komisijas Regulu (EK) Nr. 451/2000 (3) bija izraudzīta par ziņotāju dalībvalsti. Vācija novērtēja šo papildu informāciju un 2009. gada 6. novembrī iesniedza Komisijai papildinājumu novērtējuma ziņojuma projektam par penkonazolu, kas tika izsūtīts pārējām dalībvalstīm un Eiropas Pārtikas nekaitīguma iestādei (EFSA) atsauksmju sniegšanai. Saņemtajās atsauksmēs nebiju būtisku iebilžu, un pārējās dalībvalstis un EFSA neizvirzīja iebildes, kas liegtu plašāku izmantojumu. Dalībvalstis un Komisija pārskatīja novērtējuma ziņojuma projektu un minēto papildinājumu Pārtikas aprites un dzīvnieku veselības pastāvīgajā komitejā, un 2010. gada 11. maijā tas tika pabeigts kā Komisijas pārskata ziņojums par penkonazolu.
            
         
               (3)
            
            
               Jaunā informācija par metabolīta U1 apriti un uzvedību, ko iesniedza pieteikuma iesniedzējs, un jaunais novērtējums, ko veica ziņotāja dalībvalsts, liecina, ka augu aizsardzības līdzekļi, kas satur penkonazolu, kopumā varētu atbilst Direktīvas 91/414/EEK 5. panta 1. punkta a) un b) apakšpunkta prasībām, īpaši attiecībā uz sākotnējā dokumentācijā izklāstīto paredzēto izmantojumu, kas tika pārbaudīts un precizēts Komisijas pārskata ziņojumā. Tāpēc jāatceļ ierobežojums penkonazolu izmantot tikai siltumnīcās, kā noteikts Direktīvā 91/414/EEK, kurā grozījumi izdarīti ar Direktīvu 2009/77/EK.
            
         
               (4)
            
            
               Neskarot minēto secinājumu, ir jāiegūst papildu informācija par dažiem konkrētiem jautājumiem. Direktīvas 91/414/EEK 6. panta 1. punktā noteikts, ka vielas iekļaušanai I pielikumā var paredzēt nosacījumus. Tāpēc jānosaka, ka pieteikuma iesniedzējam jāiesniedz papildu informācija par augsnes metabolīta CGA179944 apriti un uzvedību skābās augsnēs.
            
         
               (5)
            
            
               Tāpēc attiecīgi jāgroza Direktīva 91/414/EKK.
            
         
               (6)
            
            
               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Dalībvalstis vēlākais līdz 2010. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
   Tās piemēro minētos noteikumus no 2010. gada 1. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   3. pants
   Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.
   
      Briselē, 2010. gada 31. maijā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 230, 19.8.1991., 1. lpp.
   
      (2)  OV L 172, 2.7.2009., 23. lpp.
   
      (3)  OV L 55, 29.2.2000., 25. lpp.
   
      PIELIKUMS
      Direktīvas 91/414/EEK I pielikuma 292. rindā sleju “Īpaši noteikumi” groza šādi.
      
                  1.
               
               
                  A daļu aizstāj ar šādu:
                  “A   DAĻA
                  Var atļaut izmantot tikai kā fungicīdu.”
               
            
                  2.
               
               
                  B daļas ceturtās daļas pirmo teikumu:
                  “Attiecīgās dalībvalstis pieprasa, lai tiktu iesniegta papildu informācija par augsnes metabolīta U1 apriti un uzvedību.”
                  aizstāj ar:
                  “Attiecīgās dalībvalstis pieprasa, lai tiktu iesniegta papildu informācija par augsnes metabolīta CGA179944 apriti un uzvedību skābās augsnēs.”